Wanneer stilstuipe 'n verhouding vertroebel - Jou Gesin | Solidariteit WêreldJou Gesin | Solidariteit Wêreld
Tuis › Artikels › Wanneer stilstuipe 'n verhouding vertroebel
Stilstuipe is die weiering van een persoon om mondeling met 'n ander persoon te kommunikeer, of selfs die teenwoordigheid van die persoon te erken. Dis 'n gedragspatroon wat in verskillende tipes verhoudings voorkom, byvoorbeeld ouers teenoor hul kinders, volwasse kinders teenoor hul ouers, tussen vriende en selfs kollegas, asook in huweliks- of ander romantiese verhoudings.
Gesonde redes vir stilstuipe
Stilstuipe is nie noodwendig 'n negatiewe manier van optrede nie. Wanneer emosies tydens konflik of 'n meningsverskil tussen twee partye hoog loop, is dit raadsaam dat een of albei persone eers gaan afkoel voordat die gesprek verder gevoer word. Dit word dan eerder 'n afkoelperiode as stilstuipe, wanneer die een persoon sê: 'Ek wil graag hieroor praat sodat ons kan probeer om die probleem op 'n vreedsame manier op te los. Maar gun my asseblief 'n halfuur om net af te koel.' Gaan dan, met die ander party se vergunning, na 'n ander vertrek, kom dan terug en probeer weer, maar sonder enige verwyte. Die verwagting is natuurlik dat die ander persoon met empatie sal luister met die doel om te verstaan en dat julle moontlike oplossings sal kommunikeer om soortgelyke voorvalle te voorkom.
Negatiewe redes vir stilstuipe
Vermyding wanneer een party gedurende 'n gesprek in stilswye verval omdat hy nie weet wat om te sê nie of konflik wil vermy. Kommunikasieprobleme, omdat een persoon nie weet hoe om te sê hoe sy voel nie en eerder stilbly om haarself emosioneel te beskerm. Dit kan ook wees dat beide partye nie oor die vermoë beskik om effektief en op 'n gesonde manier te kommunikeer nie.
Om aandag te trek is ook 'n groot rede vir stilstuipe. Die persoon raak nors of nukkerig as dinge nie na sy sin verloop nie – dis ook maar 'n vorm van manipulasie om aandag te kry, en terselfdertyd sy sin te kry.
Stilstuipe word 'n vorm van emosionele mishandeling wanneer dit gebruik word om iemand te straf oor iets wat hy verkeerd gesê of gedoen het, of nagelaat het om te doen, of ook om mag oor die ander persoon uit te oefen. Hierdie gedrag kan dae of selfs weke lank aanhou.
Tekens dat stilstuipe emosionele mishandeling is
Dit gebeur gewoonlik nadat jy as 'slagoffer' na sy mening verkeerd opgetree het of die verkeerde ding gesê het, met die doel om jou te 'straf' of sy sin te kry.
Dit gebeur gereeld en duur vir al hoe langer tydperke.
Dit word gedoen met die uitsluitlike doel om jou seer te maak.
Hy sal met almal behalwe met jou praat.
Hy soek bondgenote teen die 'slagoffer'.
Hy sal eers die stilte verbreek wanneer jy om verskoning vra, by hom pleit, aan sy eise toegee, of wanneer hy besluit om weer te praat.
Hy gebruik die stilswye om jou te blameer of skuldig te laat voel, jou te manipuleer of jou gedrag te verander.
Effek van stilstuipe op die slagoffer
Aanhoudende en intense ervaringe van stilstuipe kan tot woede, sosiale onttrekking en eensaamheid, depressie, hopeloosheid, gevoelens van minderwaardigheid, verwerping, vernedering en 'n lae selfbeeld lei.
Hoe om te reageer teenoor 'n persoon wat stilstuipe kry
Fokus op die ander persoon se optrede. Wees kalm en bedaard. Wanneer stilstuipe sporadies voorkom, kan dit wees dat die ander persoon gekrenk voel en nie wil praat nie. Sê dat jy graag wil weet hoe sy voel omdat jy graag die saak sal wil regstel. Indien jy die oorsaak van die stilstuipe is, vra om verskoning en indien sy steeds nie reageer nie, sê dat jy dit aanvaar en gun haar die geleentheid om haar ontsteltenis te verwerk, maar dring aan op 'n spesifieke tyd om te gesels en tot 'n vergelyk te kom. Indien hierdie gedrag gereeld voorkom, dui dit moontlik op 'n poging tot manipulasie. Sê rustig, kalm en opreg: "Dit is vir my baie belangrik dat ons hierdie situasie uitsorteer. Wanneer jy reg is om met my te kom praat, is jy welkom." Moenie dat die son oor julle onmin ondergaan nie.
Fokus op jou emosies. Sê onomwonde vir die persoon dat sy stilstuipe jou seermaak en gefrustreerd en eensaam laat voel. Dis juis wat jy nie in 'n verhouding verlang nie. Verduidelik dat 'n mens nie probleme met stilstuipe kan oplos nie en noem die probleme by die naam. Stel dit duidelik dat sulke gedrag 'n risiko vir julle voortgesette verhouding is.
Ignoreer dit tot dit oorwaai. Stilstuipe gebeur nie noodwendig altyd om die ander persoon seer te maak nie. Soms is dit 'n enkele insident wat handuit ruk en is dit wenslik om dit te laat verbygaan tot die gemoedere afgekoel het en dan aan te beweeg. Indien dit egter 'n passief-aggressiewe benadering is om jou te manipuleer en jou skuldig te laat voel en eerste die hand van vrede uit te reik, moenie toegee nie. Dis makliker gesê as gedaan, maar gaan jou gang asof sy stilstuipe jou nie pla nie en doen iets om jou aandag af te lei, soos om te gaan stap of jou in 'n boek te verdiep. So ontneem jy hom van die reaksie wat hy eintlik verlang. Demonstreer dat sy stilstuipe aan jou die geleentheid bied om te doen wat jy graag wil doen, omdat jy hom nie in ag hoef te neem nie.
Stel alternatiewe oplossings voor. Stel 'n dinkskrumsessie voor waartydens julle reëls betreffende beter kommunikasie in die toekoms aan mekaar voorstel en uitstip. Besin saam oor hoe julle in die toekoms stilstuipe gaan vermy deur openhartig jul gedagtes en emosies met mekaar mee te deel.
Staan op jou regte
Wanneer die situasie in emosionele mishandeling ontaard, is die verhouding ongesond en is dit tyd om op jou regte te staan. Indien jy daarvan oortuig is dat dit die moeite werd is om aan die verhouding te werk:
Stel duidelike grense betreffende wat aanvaarbare gedrag is en hoe jy verwag die persoon jou moet behandel.
Stel voor dat julle vir berading gaan om verhoudings- en kommunikasieprobleme te herstel.
Stel dit duidelik wat sal gebeur indien grense oorskry word en voeg die daad by die woord indien dit sou gebeur.
Daar mag 'n punt kom waar jy, ter wille van selfbehoud, sal moet besluit of jy met of sonder die persoon beter of slegter daaraan toe is.
Indien jy aan stilstuipe blootgestel word, moenie:
met woede reageer nie, want dit sal die situasie vererger;
in trane uitbars en pleit of smeek dat hy met jou praat nie, want dit sal die gedrag versterk;
om verskoning vra indien jy niks verkeerd gedoen het nie;
aanhoudend met die persoon probeer redekawel indien jy reeds met hom oor die saak gepraat het nie;
die persoon se gedrag persoonlik opneem nie, veral nie as jy onskuldig is nie – jy is nie verantwoordelik vir ander se optrede teenoor jou nie;
dreig om die verhouding te beëindig nie, tensy dit jou laaste uitweg is en jy gereed is vir so 'n skuif.
Dis die klein jakkalsies wat 'n verhouding verniel. Stilstuipe stel net die aanspreek van die werklike probleem uit. Die eintlike oplossing is gedragsverandering.